ระเบียบ ก.พ. ว่าด้วยทุนเล่าเรียนหลวง พ.ศ. 2547

ระเบียบ ก
ระเบียบ ก.พ.
ว่าด้วยทุนเล่าเรียนหลวง
พ.ศ. ๒๕๔๗
 

โดยที่เป็นการสมควรปรับปรุงระเบียบ
ก.พ. ว่าด้วยทุนเล่าเรียนหลวงให้เหมาะสมกับสภาพการณ์ปัจจุบัน

อาศัยอำนาจตามความในมาตรา
๘ (๑๐) แห่งพระราชบัญญัติระเบียบข้าราชการพลเรือน พ.ศ. ๒๕๓๕ ก.พ. จึงออกระเบียบไว้
ดังต่อไปนี้

ข้อ
๑ ระเบียบนี้เรียกว่า ระเบียบ
ก.พ. ว่าด้วยทุนเล่าเรียนหลวง พ.ศ. ๒๕๔๗

ข้อ
๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ให้ยกเลิก
(๑)
ระเบียบ ก.พ. ว่าด้วยทุนเล่าเรียนหลวง พ.ศ. ๒๕๒๗
(๒)
ระเบียบ ก.พ. ว่าด้วยทุนเล่าเรียนหลวง (ฉบับที่ ๒) พ.ศ. ๒๕๓๓

ข้อ
๔
กำหนดให้มีทุนเล่าเรียนหลวงพระราชทานแก่นักเรียนซึ่งมีคุณสมบัติตามข้อ ๗
จำนวนปีละ ๙ ทุน
ถ้าปรากฏว่าในปีใด
ผู้มีสิทธิจะได้รับทุนเป็นผู้ที่ไม่อยู่ในมาตรฐานหรือเป็นผู้ที่ไม่เหมาะสมไม่ถึงขนาดแล้ว
ก.พ. อาจพิจารณางดให้ทุนเฉพาะรายหรือทั้งหมดก็ได้

ข้อ
๕
ทุนทั้งหมดนี้ให้เพื่อการศึกษาขั้นอุดมศึกษาในระดับปริญญาตรีมีกำหนดเวลาการรับทุนตามจำนวนปีของหลักสูตรการศึกษาจนจบขั้นปริญญาตรีในสาขานั้นๆ
โดยมีข้อผูกพันที่จะต้องกลับมาปฏิบัติงานในประเทศไทยเป็นระยะเวลาเท่ากับระยะเวลาในการรับทุน
หากไม่กลับมาปฏิบัติงานในประเทศไทยต้องชดใช้เงินคืนเท่ากับจำนวนเงินทุนที่ได้รับไป

ข้อ
๖ ถ้าครบกำหนดเวลาการรับทุนตามข้อ ๕
แล้ว ผู้ได้รับทุนประสงค์จะขอรับทุนต่อโดยสังกัดกระทรวง ทบวง กรมใด
หรือองค์การใดของรัฐบาลก็ตาม การผูกพันเข้ารับราชการหรือเข้าทำงานย่อมเกิดขึ้นตามระเบียบและข้อตกลงของทุนนั้น
ๆ

ข้อ
๗
ผู้สมัครสอบเพื่อรับทุนต้องมีคุณสมบัติและไม่มีลักษณะต้องห้าม ดังต่อไปนี้
(๑)
มีคุณสมบัติทั่วไปตามมาตรา ๓๐ แห่งพระราชบัญญัติระเบียบข้าราชการพลเรือน พ.ศ. ๒๕๓๕
ยกเว้น (๒)
(๒)
มีอายุไม่เกิน ๒๐ ปีบริบูรณ์นับถึงวันหมดเขตรับสมัคร
(๓)
สำเร็จการศึกษาหรือกำลังศึกษาอยู่ในปีสุดท้ายของหลักสูตรประโยคมัธยมศึกษาตอนปลายตามหลักสูตรของกระทรวงศึกษาธิการ
หรือหลักสูตรอื่นในประเทศไทยที่กระทรวงศึกษาธิการรับรองว่าเทียบเท่า ทั้งนี้ ให้ถือปีการศึกษาตามที่ ก.พ.
กำหนด
(๔)
มีการศึกษาในแผนการเรียนและมีผลการเรียนยอดเยี่ยมตามที่ ก.พ. กำหนด
(๕)
ไม่สอบตกวิชาหนึ่งวิชาใดในหลักสูตรที่กำหนดใน (๓)
(๖)
มีศีลธรรมและความประพฤติดีโดยมีหนังสือรับรองความประพฤติของครูใหญ่ อาจารย์ใหญ่
หรือผู้อำนวยการโรงเรียนที่ตนสังกัดมาแสดง

ข้อ
๘ ผู้สมัครสอบผู้ใดไม่มีคุณสมบัติหรือมีลักษณะต้องห้าม
ไม่มีสิทธิเข้าสอบหรือได้รับทุน

ข้อ
๙
ผู้มีสิทธิได้รับทุนต้องผ่านการตรวจสุขภาพจากคณะกรรมการแพทย์ของ ก.พ.

ข้อ
๑๐
ผู้ได้รับทุนเล่าเรียนหลวงต้องไปศึกษาวิชาการในต่างประเทศ
โดยจะเลือกเรียนวิชาใด ณ สถาบันอุดมศึกษาแห่งใดก็ได้ ซึ่ง ก.พ.
จะพิจารณาให้ความเห็นชอบโดยพิจารณาจากความประสงค์ คุณวุฒิ
และคุณลักษณะของผู้ได้รับทุน
ผู้ได้รับทุนเล่าเรียนหลวงจะเลือกเรียนวิชาการในประเทศไทยได้เฉพาะวิชาที่ประเทศไทยสามารถจัดการศึกษาได้ดีกว่าประเทศอื่น
ซึ่ง ก.พ. จะได้กำหนดเป็นคราว ๆ ไป

ข้อ
๑๑ ก.พ. จะเป็นผู้ดำเนินการสอบ
กำหนดหลักสูตรและวิธีการสอบซึ่งจะได้ประกาศเป็นคราว ๆ ไป

ข้อ
๑๒
ผู้ได้รับทุนเล่าเรียนหลวงต้องอยู่ในความดูแลของ ก.พ.
และต้องปฏิบัติตามระเบียบ ข้อบังคับ หรือคำสั่งของ ก.พ. โดยเคร่งครัด

ข้อ
๑๓ ให้เลขาธิการ ก.พ.
รักษาการตามระเบียบนี้


ให้ไว้ ณ วันที่ ๓๐
สิงหาคม พ.ศ. ๒๕๔๗
วิษณุ เครืองาม
รองนายกรัฐมนตรี
ประธาน ก.พ.

















































[๑]
ราชกิจจานุเบกษา เล่ม ๑๒๑/ตอนพิเศษ ๑๒๐ ง/หน้า ๑๖/๒๒ ตุลาคม ๒๕๔๗